ཕ་ཡུལ་དུ་ལོག་ཐེངས་རེར།ཆུང་དུས་ཀྱི་སྐར་མ་སྒུམ་རོགས་ཀྱི་ལུག་ཁྱུ་དག་རིག་ན་འདོད།དེ་དུས།ང་དང་ལུག་ཁྱུའི་རང་དབང་གི་ནམ་མཁའ་སྟེ།རིལ་མ་དང་རྐང་རྗེས་སུ་མགྱོགས་འགྲན་སའི་ལུང་ལུ་ཤུར་ཤུར་དག་ཀྱང་རིག་ན་འདོད།འོན་ཀྱང་།ལྷ་ཆེན་པོའི་བཀའ་ལུང་སྒྲོག་པའི་ཆོས་དཔོན་ཚོའི་ཕྱག་དར་གྱི་འོག་ན་སྟོབས་ཤུགས་དང་གྲངས་ཀ་རྒྱས་བཞིན་པའི་སྤྱང་ཚོགས་ཀྱི་མཆེ་སྡེར་གྱི་བར་ན།ངའི་ཡིད་དུ་འོང་བའི་ལུག་ཁྱུའི་མཇུག་མཐའི་རིགས་རྒྱུད་གཉོམ་པོ།ཧམ་སེམས་འབར་བའི་ཉི་འོད་ཀྱི་ལྕེ་རྩེ་ན་ཇེ་ཆུང་དུ་འགྲོ་བཞིན་པའི་ཁ་བའི་འདབ་ལོ་སྲོ་མང་ཙམ་རེད།ད་དུང་ང་དང་ལུག་ཁྱུའི་རང་དབང་གི་ནམ་མཁའ་ཆུང་ཆུངའང་།ལོ་རྒྱུས་ཤིག་གི་སྙིང་ཁྲག་བཞུར་སའི་དབང་རྩ་དགག་པའི་རྣོ་ལྕགས་ཀྱི་གཟེབ་འོག་ན་འདར་གིན་འདུག